## Marián Cano insistix que l’ampliació dels aeroports de la Comunitat Valenciana és “inajornable” després de registrar el millor estiu de la seua història

*** La consellera de Turisme assenyala que els aeroports de València i Alacant-Elx estan operant per damunt de la seua capacitat tècnica per a fer front al notable creixement turístic d’este estiu
* Les dos infraestructures han registrat, els mesos de juny, juliol i agost, les xifres de passatgers més altes des que hi ha registres, amb una taxa mitjana d’increment del 7 % a Alacant i del 6 % a València**

La consellera d’Innovació, Indústria, Comerç i Turisme, Marián Cano, ha reclamat l’ampliació urgent dels aeroports de Manises i Alacant-Elx Miguel Hernández després de conéixer-se les últimes dades de trànsit aeri publicades per Aena este divendres, les quals tornen a reflectir les xifres de passatgers més altes de la història durant el mes d’agost.

Per això, Cano ha insistit que les ampliacions dels dos aeroports són “inajornables” i han de ser “una prioritat immediata” per a garantir la competitivitat del turisme i l’economia valenciana. “Les dades demostren, una vegada més, la necessitat d’accelerar els treballs d’ampliació, ja que són infraestructures clau per al desenrotllament de la Comunitat Valenciana”, ha afegit.

La titular de Turisme ha subratllat que tant l’aeroport de València com el d’Alacant-Elx Miguel Hernández estan operant per damunt de la seua capacitat tècnica, amb xifres rècord de passatgers i una tendència de creixement sostinguda durant tot l’estiu.

Segons les dades d’Aena, l’aeroport de València va registrar, durant els tres mesos d’estiu, corresponents a juny, juliol i agost, un total de 3.392.259 passatgers, la qual cosa suposa un increment del 6,1 % respecte al mateix període de 2024. Quant a operacions, es van gestionar 25.684 vols, un 4,7 % més que l’estiu de l’any anterior.

Per la seua banda, l’aeroport d’Alacant-Elx Miguel Hernández ha registrat 6.127.219 passatgers este últim trimestre, de juny a agost, la qual cosa suposa un increment interanual del 7,03 %, amb 402.355 passatgers més que l’any anterior. Quant als vols, l’aeroport alacantí va gestionar un total de 37.152 moviments este estiu, un 6,03 % més respecte a 2024.

Marián Cano ha insistit que estes xifres reafirmen la importància estratègica de les dos infraestructures per a la Comunitat Valenciana. “Necessitem una nova pista a Alacant-Elx i l’ampliació de la terminal a Manises. Només així podrem continuar donant servici als milions de visitants que rebem cada any i continuar creixent com a destinació turística i logística”.

Fecha: 12/09/2025